赵蕃
呈严黎二师并寄韩季萧
名者世公器，丈也宁取虚。
我闻曾严黎，盖自入学初。
每繙东莱集，出门思税车。
一见良不易，寒暑三十余。
前年太和官，遣书叩曾庐。
得报副以诗，妙处真起予。
更有严黎在，因曾庶几欤。
骤闻鄂渚殁，经年为欷嘘。
严黎固老矣，我亦雪满梳。
奈何苦逼仄，决焉不踌躇。
严师虽龙钟，眸子炯炯如。
纵云昏忘集，解记韩吕徐。
黎君更强健，白发尽扫除。
岂非仙人家，服食信有诸。
我诗燕石尔，报以琼与琚。
便当与曾作，编联世行于。
季萧陵阳孙，与严并门居。
弃捐举子业，尽读先世书。
时从二老游，不曳王门裾。
我言无可采，殷勤乃来渠。
二老已知名，保此良不疎。
惟我与尔者，勉哉凉入墟。